ফেব্রুয়ারিতেই বিদায় নেবে শীত ! বড়সড় আপডেট দিল আবহাওয়া দফতর

কলকাতা: সরস্বতী পুজোর (Saraswati Puja) দিনেও ভ্যাপসা গরমে নাজেহাল অবস্থা হল শহরবাসীর। এবার শীতেও নিরাশ বঙ্গবাসী। মাঝে মধ্যে দু-একদিন পারদপতন হলেও কিন্তু এবার শীত (Winter) তার ফর্ম ধরে রাখতে পারল না। কারণ সেই পশ্চিমী ঝঞ্ঝা। মাঘের শীত আসলে কত ভয়াবহ হয় সেটি বোঝাতেই বলা হত ‘মাঘের শীতে বাঘ পালায়’।

কিন্তু সেই প্রবাদ বাক্য সত্যি হল না এবার। বিগত বেশ কয়েকটা বছর ধরেই শীত সেভাবে বঙ্গে (Kolkata) তার আধিপত্য বজায় রাখতে পারেনি। চলতি মরশুমেও শীত নিয়ে খুশি হল না বঙ্গবাসী। চলতি সপ্তাহে পারদ (Temperature) সামান্য নামতে পারে বলে পূর্বাভাস হাওয়া অফিসের (Alipur Weather Office)। সেটি হলেও তাপমাত্রা ১৭ থেকে ১৮ ডিগ্রির মধ্যে ঘোরাফেরা করবে বলে পূর্বাভাস দিয়েছে আবহাওয়া দফতর।

মূলত, পশ্চিমী ঝঞ্ঝার কারণেই শীতে এই ঘাটতি বলে মনে করা হচ্ছে । ফেব্রুয়ারি মাসের মাঝামাঝি সময়েই শীত বিদায় নিতে পারে। বিদায় নেওয়ার আগে সামান্য তাপমাত্রা কমতে পারে।

আরও পড়ুন: শীতের বিদায় ঘণ্টা বাজলেও কুয়াশার দাপট জারি, জানুন আবহাওয়ার বিস্তারিত আপডেট

ভোরে কুয়াশা থাকবে, সেইসঙ্গে আকাশ মেঘলা থাকবে। দক্ষিণবঙ্গে বৃষ্টির কোনও সম্ভাবনা নেই। শুষ্ক থাকবে আবহাওয়া। আগামী তিনদিনে দক্ষিণে জেলাগুলিতে তাপমাত্রা ৩ থেকে ৪ ডিগ্রি নামতে পারে।

কলকাতায় ১৮ ডিগ্রিতে নামতে পারে পারদ। তবে তারপর আবার ঠান্ডা কমবে। পরের ২ দিনে আবার ২ থেকে ৩ ডিগ্রি তাপমাত্রা বাড়বে বলে পূর্বাভাস রয়েছে। তবে ১৫ ডিগ্রির নীচের তাপমাত্রা কমার কোনও সম্ভাবনা নেই। বেশকিছু জেলায় কুয়াশার সতর্কতা জারি করা হয়েছে আজ। পূর্ব মেদিনীপুর, পশ্চিম মেদিনীপুর, ঝাড়গ্রাম, পশ্চিম বর্ধমান, বীরভূম এবং মুর্শিদাবাদে হালকা থেকে মাঝারি কুয়াশা আধিক্য থাকবে। অন্যদিকে উত্তরবঙ্গের ক্ষেত্রেও আগামী ৫ দিন তাপমাত্রার খুব বড় হেরফের হবে না। দার্জিলিং ও কালিম্পংয়েও আবহাওয়া শুষ্ক থাকবে। তবে কুয়াশার সতর্কতা জারি করা হয়েছে জলপাইগুড়ি, আলিপুরদুয়ার, কোচবিহার, উত্তর দিনাজপুর, দক্ষিণ দিনাজপুর এবং মালদায়।

আজ দিনেরবেলা আকাশ ভোরে কুয়াশাচ্ছন্ন হলেও বেলার দিকে পরিষ্কার হবে। সর্বোচ্চ এবং সর্বনিম্ন তাপমাত্রা ২৭ ডিগ্রি এবং ১৮ ডিগ্রির আশেপাশে ঘোরাঘুরি করবে।

সোমবার কলকাতা এবং পার্শ্ববর্তী অঞ্চলে সর্বনিম্ন তাপমাত্রা ছিল ১৭.৪ ডিগ্রি সেলসিয়াস যা স্বাভাবিকের চেয়ে ১.৮ ডিগ্রি বেশি। সর্বোচ্চ তাপমাত্রা ছিল ২৭.২ ডিগ্রি সেলসিয়াস যা স্বাভাবিকের চেয়ে ০.২ ডিগ্রি বেশি। বাতাসে আপেক্ষিক আর্দ্রতার পরিমাণ ছিল সর্বোচ্চ ৯৫ শতাংশ ও সর্বনিম্ন ৪৭ শতাংশ।